ตั้งศูนย์คนเกษียณ ลงทะเบียนทำงาน
“สมคิด” เร่งแพ็กเกจมาตร การดูแลคนชรา สั่งตั้งศูนย์ให้วัยเกษียณมาลงทะเบียน สำหรับเอกชนคัดเข้าทำงาน
16 ก.ค. 2559

โพสต์ทูเดย์ - “สมคิด” เร่งแพ็กเกจมาตร การดูแลคนชรา สั่งตั้งศูนย์ให้วัยเกษียณมาลงทะเบียน สำหรับเอกชนคัดเข้าทำงาน
นายสมคิด จาตุศรีพิทักษ์ รองนายกรัฐมนตรี เปิดเผยว่า ได้ประชุมคณะทำงานสังคมผู้สูงอายุ (Aging Society) ร่วมกับกระทรวงการคลัง กระทรวงสาธารณสุข กระทรวงการพัฒนาสังคมและความมั่นคงของมนุษย์ กระทรวงแรงงาน และสถาบันการเงินของรัฐที่เกี่ยวข้อง เพื่อหามาตรการดูแลคนชราให้มีความมั่นคงในชีวิต มีสุขภาพแข็งแรง และมีศักดิ์ศรีในชีวิต
ทั้งนี้ กระทรวงการคลังได้เสนอมาตรการภาษีให้เอกชนมีการจ้างงานผู้สูงอายุมากขึ้น เช่น การจ้างงานหลังเกษียณอายุ สามารถนำมาหักลดหย่อนภาษีได้ ขณะที่กระทรวงแรงงานจะทำศูนย์รวมรายชื่อผู้สูงอายุที่ต้องการทำงาน เพื่อให้คนชรามาลงทะเบียนหางาน และเอกชนมาคัดเลือกไปทำงาน
“การให้คนแก่ลงชื่อไว้ เช่น ทำอาชีพครู หลังเกษียณอายุหากต้องการสอนหนังสือต่อก็มาลงทะเบียนหางานไว้ สถาบันการศึกษารายใดสนใจจะจ้างงานผู้สูงอายุ ก็มาเลือกจากพูลลิ่ง ซึ่งนอกจากจะช่วยสร้างรายได้ ยังทำให้ผู้สูงอายุอยู่อย่างมีศักดิ์ศรีและมีความสุข” นายสมคิด กล่าว
นอกจากนี้ ได้ให้นโยบายดูแลเรื่องที่อยู่อาศัยผู้สูงอายุ โดยธนาคารอาคาร สงเคราะห์ (ธอส.) และการเคหะแห่งชาติ ต้องหามาตรการมาสนับสนุน นอกเหนือจากที่อยู่อาศัยให้คนยากจนแล้ว ต้องมีกรณีพิเศษให้คนชรา กรณีครอบครัวที่ต้องการซื้อที่อยู่อาศัย โดยให้พ่อแม่อาศัยอยู่ด้วย ก็จะได้สิทธิประโยชน์ เช่น เข้าถึงสินเชื่อได้ก่อน รวมทั้งกระทรวงการคลังยังเตรียมมาตรการจำนองบ้านเป็นเงินไว้ใช้ยามเกษียณ (รีเวิร์ส มอร์ทเกจ) ให้คนชราที่มีบ้านสามารถนำไปจำนองเพื่อรับเงินไว้ใช้ตลอดชีวิต
“หลังจากนี้จะทยอยมาตรการดูแลคนชราออกมาเป็นกลุ่มๆ เรื่องไหนเสร็จให้ดำเนินการได้เลย และต้องหาทางกระตุ้นให้เอกชนร่วมดูแลคนชราด้วย รวมทั้งจัดตั้งกองทุนบำเหน็จบำนาญแห่งชาติ (กบช.) ภายในรัฐบาลชุดนี้” นายสมคิด กล่าว